MTN-nin sözçüsü nazirlikdə baş verənlərlə bağlı müsahibə verdi
5 Noyabr 2015 00:25
- Baş vermiş son hadisələrə ictimaiyyətin maraq göstərməsi başa düşüləndir. Lakin bəzi məsələlərin, o cümlədən xüsusi xidmət orqanında kadr təyinatları ilə əlaqədar xəbərlərin doğru, yaxud qeyri-səhihliyindən asılı olmayaraq, həmin məlumatların yayılmasında ehtiyatlı olmaq lazımdır. Çünki Milli Təhlükəsizlik Nazirliyinin qanunvericiliklə müəyyən edilmiş qaydada, səlahiyyətləri çərçivəsində həyata keçirdiyi fəaliyyəti özünün spesifikliyi, o cümlədən konspirasiya, aşkar və qeyri-aşkar üsul və vasitərlərdən istifadə etməklə fərqlənir. Bu baxımdan və ümumiyyətlə geniş mənada götürüləndə də aydın başa düşülməlidir ki, milli təhlükəsizliyin təmin olunması işində - aidiyyəti orqanlarla yanaşı bu məsuliyyəti bölüşməli olan, vəzifə borcunu düzgün qiymətləndirən KİV-lər ölkənin milli mənafeləri və təhlükəsizliyi ilə bağlı mövzuların işqlandırılması məsələlərinə həssas yanaşmalı və diqqətli olmalıdırlar. Məsələn, son vaxtlar bəzi qəzetlərdə və saytlarda “MTN işi”, “MTN şəhidin qardaşının pulunu aldı” və ya “MTN qalmaqalı” kimi absurd, heç bir məntiqə sığmayan qərəzli başlıqlar və məlumatlar manşetlərə çıxarılır. Bu qəti yolverilməzdir. MTN - Milli Təhülkəsizlik Nazirliyi deməkdir. Bu dövlətin icra hakimiyyəti qoluna aid olan mərkəzi icra hakimiyyəti orqanıdır. Dövlət orqanının adının bu cür müxtəlif mənfi çalarlarla hallandırılması, təqdim olunması heç bir vəchlə dövlətçiliyə xidmət etmir.